《湘泪竹管》
元代·钱惟善

黄陵庙前捐佩玦，龙影摇文织湘血。翠帷尘滴不乾云，湘水无声楚魂咽。

蛮娘弄作吴娥吟，五音嘹亮生枯节。一声直向天上闻，手挟飞仙挽秋月。

呜呜似向烟中语，十二螺鬟排律吕。黄鹤楼空人不还，断肠声里招神女。

作者简介：钱塘人，字思复，号曲江居士。顺帝至正元年，省试《罗刹江赋》，时锁院三千人，独惟善据枚乘《七发》，辨钱塘江为曲江，由是得名。官副提举。张士诚据吴，弃官。既殁，与杨维桢、陆居仁同葬干山，人称三高士墓。有《江月松风集》。